Nuwe krag vir bemarking | Netwerk24
Nuwe krag vir bemarking
Die samesmelting van twee van die dorp se grootste bemarkingsliggame is ’n reusestap in ’n nuwe rigting.
Stellenbosch Wynroetes en die toerisme-liggaam Stellenbosch 360 het die dorp en al sy aantreklikhede die afgelope paar jaar afsonderlik van mekaar so wyd as moontlik bemark.
Elkeen van hierdie organisasies het alles in sy vermoë probeer om so veel as moontlik toeriste na Stellenbosch te lok om te help dat die dorp ekonomies vooruitgaan.
Sedert die 1970’s – toe die eerste bemarkingsliggaam die lig gesien het – is op die unieke kenmerke van die dorp en sy omgewing gefokus.
En Stellenbosch het soveel om besoekers en inwoners te bied.
Buiten die ryk kultuurhistoriese erfenis van die land se tweede oudste dorp, is hier ’n versameling restaurante en kuierplekke wat bydra tot die unieke karakter van die dorp.
En dan is daar natuurlik die groot aanbod wynplase wat Stellenbosch deur die jare op die wêreld se wynkaart geplaas en gehou het. Jaar ná jaar tel Stellenbosch se groot verskeidenheid wyne onder die bestes ter wêreld en staan ons wyne voor in die ry as dit by die uitdeel van toppryse kom.
Dit was ook legendariese wynmakers soos Spats Sperling, Frans Malan en Stevie Smit wat grootliks daartoe gelei het dat ’n bemarkingsfokus vanuit die wynbedryf die aandag op Stellenbosch begin vestig het. Vandag pluk die hele dorp die vrugte daarvan.
Deur die jare het restaurante, verblyf- en leefstylaktiwiteite bygekom, en het Stellenbosch 360 die dorp in die kollig op die wêreld se toerismeverhoog geplaas en gehelp dat derduisende oorsese besoekers die dorp jaarliks by hul reisplanne insluit.
Nou het ’n nuwe tydvak van gesamentlike bemarking van al hierdie bates onder een vaandel aangebreek en kan dit nog groter groei vir die dorp beteken.